Document ID: 32007D0133

RÅDETS BESLUTNING
af 30. januar 2007
om bemyndigelse af Estland, Slovenien, Sverige og Det Forenede Kongerige til at anvende en særlig foranstaltning, der fraviger artikel 167 i Rådets direktiv 2006/112/EF om det fælles merværdiafgiftssystem
(2007/133/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
under henvisning til forslag fra Kommissionen, og
ud fra følgende betragtninger:
(1)
I henhold til artikel 27 i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag (2) blev Det Forenede Kongerige ved beslutning 97/375/EF (3) bemyndiget til som en fravigelse af artikel 17, stk. 1, i nævnte direktiv, med henblik på at anvende en valgfri ordning, hvorefter momsen opgøres på basis af betalte og modtagne likvide midler (kasseregnskabsordning), at udskyde fradragsretten for indgående moms hos afgiftspligtige, som opgør den udgående moms for deres leverancer, når de har modtaget betaling fra deres kunder, i henhold til artikel 10, stk. 2, tredje afsnit, andet led, i nævnte direktiv, indtil den indgående moms er blevet betalt til leverandøren.
(2)
Ved brev registreret i Kommissionens Generalsekretariat den 26. januar 2006 anmodede Det Forenede Kongerige om tilladelse til at forlænge den gældende fravigelse med tre år. Det Forenede Kongerige anmodede også om, at omsætningsgrænsen for den forenklede kasseregnskabsordning forhøjes fra 660 000 GBP til 1 350 000 GBP.
(3)
Ved brev registreret i Kommissionens Generalsekretariat den 31. august 2006 anmodede Estland om tilladelse til at fravige artikel 17, stk. 1, i direktiv 77/388/EØF med henblik på at tillade, at momsen bliver fradragsberettiget hos den afgiftspligtige, når leverandøren er blevet betalt. Denne udskydelse af fradraget vil kun gælde under en forenklet kasseregnskabsordning, hvorefter afgiftspligtige opgør den udgående moms for deres leverancer, når de har modtaget betaling fra deres kunder, jf. artikel 10, stk. 2, tredje afsnit, andet led, i nævnte direktiv. Estland anmodede om, at kasseregnskabsordningen begrænses til at gælde for afgiftspligtige, der er klassificeret som eneejere efter estisk ret.
(4)
Ved brev registreret i Kommissionens Generalsekretariat den 27. juni 2006 anmodede Slovenien om tilladelse til at fravige artikel 17, stk. 1, i direktiv 77/388/EØF med henblik på at tillade, at momsen bliver fradragsberettiget hos den afgiftspligtige, når leverandøren er blevet betalt. Denne udskydelse af fradraget vil kun gælde under en forenklet kasseregnskabsordning, hvorefter afgiftspligtige opgør den udgående moms for deres leverancer, når de har modtaget betaling fra deres kunder, jf. artikel 10, stk. 2, tredje afsnit, andet led, i nævnte direktiv. Slovenien anmodede om, at omsætningsgrænsen for dets forenklede kasseregnskabsordning blev sat til 208 646 EUR.
(5)
Ved brev registreret i Kommissionens Generalsekretariat den 6. april 2006 anmodede Sverige om tilladelse til at fravige artikel 17, stk. 1, i direktiv 77/388/EØF med henblik på at tillade, at momsen bliver fradragsberettiget hos den afgiftspligtige, når leverandøren er blevet betalt. Denne udskydelse af fradraget vil kun gælde under en forenklet kasseregnskabsordning, hvorefter afgiftspligtige opgør den udgående moms for deres leverancer, når de har modtaget betaling fra deres kunder, jf. artikel 10, stk. 2, tredje afsnit, andet led, i nævnte direktiv. Sverige anmodede om, at omsætningsgrænsen for dets forenklede kasseregnskabsordning blev sat til 3 000 000 SEK.
(6)
I overensstemmelse med artikel 27, stk. 2, i direktiv 77/388/EØF underrettede Kommissionen de øvrige medlemsstater om Estlands anmodning ved brev af 6. oktober 2006, om Sloveniens anmodning ved brev af 6. oktober 2006, om Sveriges anmodning ved brev af 4. oktober 2006 og om Det Forenede Kongeriges anmodning ved brev af 6. oktober 2006. Ved brev af 6. oktober 2006 underrettede Kommissionen Sverige, og ved brev af 9. oktober 2006 underrettede Kommissionen Estland, Slovenien og Det Forenede Kongerige om, at den rådede over alle de oplysninger, den skønnede nødvendige for at vurdere deres anmodning.
(7)
Direktiv 77/388/EØF er blevet omarbejdet og ophævet ved direktiv 2006/112/EF. Henvisninger til førstnævnte direktiv skal betragtes som henvisninger til sidstnævnte.
(8)
Kasseregnskabsordningen er en forenklingsforanstaltning for små og mellemstore virksomheder. For Det Forenede Kongeriges vedkommende vil en forhøjelse af omsætningsgrænsen for den forenklede ordning give et større antal virksomheder mulighed for at anvende ordningen. Forhøjelsen af omsætningsgrænsen vil udvide ordningen til potentielt at omfatte yderligere 57 000 virksomheder. Fravigelsen for Estlands vedkommende vil give 5 700 virksomheder mulighed for at anvende kasseregnskabsordningen. For Sloveniens vedkommende vil 62 000 virksomheder kunne vælge at anvende kasseregnskabsordningen. For Sveriges vedkommende vil ordningen stå til disposition for 630 000 virksomheder.
(9)
Fravigelserne for Estland, Slovenien, Sverige og Det Forenede Kongerige kan accepteres i betragtning af andelen af omfattede virksomheder, der vil kunne vælge denne forenklede ordning, og den begrænsede varighed.
(10)
Idet afgiftspligtige, der hidtil har anvendt den valgfri ordning, bør kunne fortsætte hermed uden afbrydelse, bør bemyndigelsen til Det Forenede Kongerige anvendes fra datoen for udløbet af beslutning 97/375/EF. Da dette endvidere ville gøre det muligt for flere afgiftspligtige at anvende ordningen fra begyndelsen af deres regnskabsår, bør de berørte medlemsstater have tilladelse til at stille den valgfri ordning til rådighed fra den 1. januar 2007.
(11)
Fravigelsen berører ikke størrelsen af medlemsstaternes samlede afgiftsprovenu ved det endelige forbrug og har som følge heraf ingen negativ indvirkning på De Europæiske Fællesskabers egne momsindtægter.
(12)
På grund af sagens hastende karakter og for at undgå et juridisk tomrum er det absolut nødvendigt at indrømme en undtagelse fra den periode på seks uger, der er nævnt i punkt I, nr. 3, i protokollen om de nationale parlamenters rolle i Den Europæiske Union, som er knyttet som bilag til traktaten om Den Europæiske Union og traktaterne om oprettelse af De Europæiske Fællesskaber -
VEDTAGET FØLGENDE BESLUTNING:
Artikel 1
Som fravigelse af artikel 167 i direktiv 2006/112/EF bemyndiges Estland, Slovenien, Sverige og Det Forenede Kongerige til at udskyde fradragsretten for indgående moms for afgiftspligtige som defineret i stk. 2, indtil den indgående moms er blevet betalt til deres leverandører.
De berørte afgiftspligtige skal anvende en ordning, hvorefter de opgør den udgående moms for deres leverancer, når de har modtaget betaling fra deres kunder. De må højst have en årsomsætning på 208 646 EUR for Sloveniens vedkommende, 3 000 000 SEK for Sveriges vedkommende og 1 350 000 GBP for Det Forenede Kongeriges vedkommende eller skal for Estlands vedkommende være registreret som eneejer.
Artikel 2
Beslutning 97/375/EF ophæves.
Artikel 3
Denne beslutning anvendes fra den 1. januar 2007 til den 31. december 2009.
Artikel 4
Denne beslutning er rettet til Republikken Estland, Republikken Slovenien, Kongeriget Sverige og Det Forenede Kongerige Storbritannien og Nordirland.
Udfærdiget i Bruxelles, den 30. januar 2007.

Labels: 2
3
15
18